Għar-Reġim Nażista l-kelma 'kontroll' kienet il-qofol tas-suċċess li beda jikseb. Minn meta ħataf il-poter f'idejh, il-Partit Nażista mmexxi minn Adolf Hitler impona kontroll assolut stil faxxista fuq il-pulizija, il-forzi armati, is-sistema ġudizzjarja, midja u komunikazzjoni, istituzzjonijiet kulturali u reliġjużi, vjaġġar u partikolarment fil-livelli kollha tas-sistema edukattiva: mill-kindergarten sal-università. Il-ħasil tal-imħuħ b'indottrinazzjoni politika kien jibda min-nieqa u jkompli fi ħdan għaqdiet taż-żgħar u adoloxxenti li kienu jġibu ismijiet bħal Hitlerjugend, Deutsches Jungvolk u Bund Deutscher Madel (din tal-aħħar għall-bniet), kollha bil-motto ta' 'Blut und Ehre'jew 'Demm u Unur'. Moħħ it-tfal tant kien ikkontrollat li ħafna waslu biex xlew mal-awtoritajiet ġenituri u qraba li mqar lissnu l-iċken kritika fil-konfront tal-Fuhrer jew l-ideoloġija Nażista. Ħelsien Iżda f'jum sajfi ta' Ġunju 1942, żgħażagħ studenti u letturi fl-Università ta' Munich irċivew bil-posta fuljett li kien jgħid xi ħaġa hekk: "Hux veru li kull Ġermaniż onest jistħi mill-gvern tal-lum? Min minna jista' jimmaġina l-kobor tal-mistħija li se tinżel fuqna u fuq uliedna meta jaqa' l-għamad minn fuq għajnejna u l-aktar delitti li jwaħħxu – delitti li jmorru lil hinn minn dak kollu li hu uman, joħorġu fid-dawl?" (iffirmat) Warda Bajda. Bdew jidhru graffitti bl-għajta 'Ħelsien' imħażżin mal-ħitan viċin l-Università u wara ftit tfaċċa t-tieni fuljett b'dan il-kliem: "Mill-ħakma tal-Polonja 'l hawn, 300,000 Lhudi ġew maqtula bl-aktar mod bestjali. Il-poplu Ġermaniż jibqa' rieqed raqda stupida filwaqt li jinkoraġġixxi kriminali faxxisti. Kulħadd irid ħelsien mill-ħtija, kulħadd irid ikompli fi triqtu b'kuxjenza safja. Imma ħadd ma jista' jinħeles mill-ħtija; kulħadd huwa ħati, ħati, ħati!" (iffirmat) Warda Bajda. Sat-12 ta' Lulju b'kollox tqassmu erba' ħarġiet oħra ta' fuljetti ffirmati minn Weisse Rose jew Warda Bajda. Uħud minnhom tpoġġew ġo gabini tat-telefown u oħrajn sabu ruħhom f'universitajiet oħra madwar il-Ġermanja. Meta raw hekk il-Gestapo bdew investigazzjoni frenetika sabiex mill-aktar fis jinqabdu t-'tradituri' li kienu qed joħolqu rabja u disprezz bil-pinna velenuża tagħhom. Grupp ta' studenti tal-mediċina mill-Università ta' Munich ħassewhom ittraduti min-Nażiżmu meta matul waqfa ta' rutina mill-istudju ntbagħtu jagħmlu dmirhom bħala suldati/infermiera waqt il-gwerra mas-Sovjetiċi fuq il-front Russu u raw b'għajnejhom mases ta' rġiel, nisa u tfal Lhud imneżżgħin għarwenin u maqtula kiesaħ u biered mis-suldati Ġermaniżi sħabhom. Wara, il-vittmi ndifnu f'ħofra komuni bħall-bhejjem; xena tal-waħx li qajmithom b'theżżiża mir-raqda li kienu mitlufin fiha. Reżistenza mingħajr vjolenza L-istudenti riedu jwasslu din il-verità lill-poplu Ġermaniż. Ingħaqdu u bdew grupp sigriet ta' reżistenza mingħajr vjolenza. L-ewwel membri kienu Willi Graf, Christof Probst, Alex Schmorell u Hans Scholl; aktar tard ingħaqad magħhom il-lettur tal-Filosofija Kurt Huber. Inge, oħt Hans Scholl, kienet tgħin fid-distribuzzjoni tal-fuljetti u ngħaqdet magħhom oħthom oħra, Sophie Scholl ta' 21 sena, li malli ntebħet x'kienu qed jagħmlu hutha l-kbar riedet tipparteċipa bis-saħħa kollha. Kopji tal-ħames fuljett bit-titlu ta' "Appell lill-Ġermaniżi Kollha" tfaċċaw f'Saarbrucken, Stuttgart, Kolonja, Freiburg, Chemnitz, Amburgu, Innsbruck, Berlin u bliet oħra. Kien stmat li ġew stampati aktar minn 9,000 fuljett u kollha tqassmu fl-aħħar ta' Jannar 1943. F'pajjiż fejn il-passi taċ-ċittadin kienu kkontrollati lejl u nhar, kienet ħaġa perikoluża ferm saħansitra li wieħed jixtri karti f'ammonti kbar għax mill-ewwel jiġbed suspetti fuqu. L-istudenti kuraġġużi kienu jafu sew x'kienu l-konsegwenzi jekk jinqabdu u xorta kienu determinati li jikxfu r-realtà mostruża moħbija wara ħafna paroli ta' kobor u glorja. Fl-għodwa tat-18 ta' Frar 1943, l-aħwa Hans u Sophie Scholl daħħlu magħhom bagalja mimlija fuljetti fil-bini tal-università. Bdew iferrxu fuljetti mal-kurituri kollha imma riedu jħaffu biex jilħqu jlestu qabel jibdew ħerġin l-istudenti mill-awli. Meta waslu fis-sular ta' fuq nett, Sophie ttawlet għal isfel u, kif ma rat lil ħadd, battlet il-bagalja u l-fuljetti li kien fadlilha taru bħal weraq tal-ħarifa għal ġol-entratura prinċipali. Jakob Schmid, purtinar tal-università, inzerta kien fis-sular t'isfel u ra kollox. Ikkonfronta liż-żewġ aħwa u huma ma ċaħdux li tefgħu l-karti. Schmid ħass li bħala Nażista leali kellu jagħmel dmiru u rrappurtahom lill-Gestapo. Dakinhar stess Hans u Sophie Scholl ġew arrestati; magħhom ġie arrestat seħibhom Christof Probst meta fl-appartament ta' Hans instabet it-taħżiża ta' fuljett miktub minnu. Il-Gestapo interrogawhom u huma ammettew ħtijiethom mingħajr ma kixfu lill-oħrajn. Jumejn wara tressqu quddiem il-Prim Imħallef Roland Freisler tal-Qorti Nażista tal-Poplu, li qabad jitmasħan u jinbaħ kliem ta' ċanfir u tgħajjir fil-konfront taż-żgħażagħ minflok ma qagħad jisma' sabiex jiġġudika. Sophie Scholl irritaljat għat-tgħajjir ta' Freisler u weġbitu: "Wara kollox, xi ħadd ried jibda. Dak li ktibna huwa dak li jemmnu ħafna oħrajn imma ma jissugrawx jesprimu ruħhom bħalna." Aktar tard akkużatu: "Inti taf li l-gwerra mitlufa. Għalfejn ma għandekx il-kuraġġ tiffaċċja r-realtà?" Kundanna għall-mewt Hans, Sophie u seħihom Christof instabu ħatja ta' tradiment kontra l-istat u ġew ikkundannati għall-mewt. Aktar tard waranofsinhar tat-22 ta' Frar 1942 ħajjithom intemmet taħt ix-xafra tal-giljottina. Qabel miet, Hans Scholl għajjat "Freiheit! (Ħelsien!). Sħabhom Willi Graf, Alex Schmorell u Kurt Huber inqabdu u ngħataw il-mewt ftit xhur warajhom filwaqt li żgħażagħ oħra involuti fil-Weisse Rose ġew arrestati u ntefgħu f'kampijiet tal-konċentrament. Membru tal-Kreisauer Kreis (grupp ieħor ta' reżistenza kontra n-Nażismu), l-Avukat Helmut Graf von Moltke, irnexxielu joħroġ mill-Ġermanja u jwassal bil-moħbi t-taħżiża tal-fuljett ta' Christof Probst lill-alleati fir-Renju Unit. F'Lulju 1943, ajruplani tal-alleati tefgħu mijiet ta' eluf ta' karti stampati fuq il-Ġermanja li niżlu qishom xita mal-irkejjen kollha; kien l-aħħar fuljett tal-Weisse Rose intitolat 'Il-Manifest tal-Istudenti ta' Munich'.